Matteus 6:12 Die Here Jesus het ons geleer om vir ons lewe afhanklik van die HERE te wees. Ons is vir elke keer wat ons asem haal van die HERE afhanklik. As Hy dit nie vir ons gee nie sal ons meteens sterf. Enige mens op aarde het sy of haar lewe en ook die kos wat jy kry aan die HERE te danke. Of jy dit erken of nie erken nie. Nogtans leer Christus ons nie net bid daarvoor dat jy op aarde leef en kan bly leef nie.
Na die gebed om die daaglikse brood kom die gebed om die vergifnis van die sondes. Let daarop dat dit nie net ’n gebed is om vergifnis van sondes in die algemeen is nie. Dit gaan om ons eie sondes. Dit is nie ’n gebed wat net vir anderes kan wees nie. Christus maak duidelik dat ook die gelowiges elke dag nog sondig. Hoe hulle ook in liefde vir die HERE deur die werk van die Heilige Gees wil leef. Ook die gelowiges bly elke dag sondaars. Ons het ook as gelowiges elke dag vergifnis nodig. Wie dit ontken sê dat Christus self ’n leuenaar is. Wie dit ontken sorg daarvoor dat hy by homself nie meer eie sondes raaksien waarvoor hy vergifnis nodig het en ook om deur die Gees se krag daarteen te stry nie. ’n Gelowige is wel op ’n ander manier ’n sondaar as ’n ongelowige want hy sal so leef: “dat hy homself sonder ophou beywer en God om die genade van die Heilige Gees bid sodat ons altyd meer en meer na die ewebeeld van God vernuwe mag word totdat ons na hierdie lewe die volmaaktheid as doel bereik.” Antwoord 115 Heidelbergse Kategismus.